Title: ประกาศกรมสรรพสามิต เรื่อง หลักเกณฑ์และวิธีการขออนุญาต การออกใบอนุญาตและเงื่อนไขว่าด้วยการเพาะปลูกต้นยาสูบ

ประกาศกรมสรรพสามิต

ประกาศกรมสรรพสามิต
เรื่อง
หลักเกณฑ์และวิธีการขออนุญาต การออกใบอนุญาต
และเงื่อนไขว่าด้วยการเพาะปลูกต้นยาสูบ[๑]

อาศัยอำนาจตามความในมาตรา ๗ แห่งพระราชบัญญัติยาสูบ พ.ศ.
๒๕๐๙ อธิบดีกรมสรรพสามิต กำหนดหลักเกณฑ์และวิธีการไว้ ดังต่อไปนี้

ข้อ ๑ 
ให้ยกเลิก
(๑) ประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการเพาะปลูกต้นยาสูบ ลงวันที่ ๓๐ ธันวาคม ๒๕๐๙
(๒) ประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการเพาะปลูกต้นยาสูบ ฉบับที่ ๒ (พ.ศ. ๒๕๑๕)
ลงวันที่ ๒๘ เมษายน ๒๕๑๕
(๓) ประกาศกรมสรรพสามิต เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการเพาะปลูกต้นยาสูบ ฉบับที่ ๓ (พ.ศ. ๒๕๒๒)
ลงวันที่ ๒๗ มีนาคม ๒๕๒๒

ข้อ ๒ 
ประกาศนี้ให้ใช้บังคับตั้งแต่วันที่ ๓๐ มีนาคม พ.ศ.๒๕๓๕ เป็นต้นไป

ข้อ ๓ 
การขออนุญาตเพาะปลูกต้นยาสูบในจังหวัดที่กรมสรรพสามิตประกาศกำหนดให้ใช้พันธุ์ยาสูบเพาะปลูกได้หลายพันธุ์
ให้ถือหลักเกณฑ์ว่า พื้นที่ที่ขออนุญาตเพาะปลูกต้นยาสูบแต่ละพันธุ์จะต้องอยู่ห่างกันเป็นเส้นทางตรงไม่น้อยกว่า
๑ กิโลเมตร

ข้อ ๔ 
ให้เจ้าพนักงานตรวจสอบพื้นที่ที่ขออนุญาตเพาะปลูกต้นยาสูบให้เป็นไปตามหลักเกณฑ์ในข้อ
๓

ข้อ ๕ 
ให้ผู้ประสงค์จะขออนุญาตเพาะปลูกต้นยาสูบ ยื่นคำขอต่อเจ้าพนักงานก่อนเริ่มฤดูการเพาะปลูก
ตามแบบดังต่อไปนี้
(๑) ผู้เพาะปลูกต้นยาสูบที่จำหน่ายใบยาสดพันธุ์เวอร์ยิเนีย
ให้ใช้คำขออนุญาตเพาะปลูกต้นยาสูบ แบบ ย.ส. ๑๐๒
(๒)
ผู้เพาะปลูกต้นยาสูบที่จำหน่ายใบยาแห้งพันธุ์เวอร์ยิเนีย พันธุ์เบอร์เล่ย์ และพันธุ์เตอร์กิช
ให้ใช้คำขออนุญาตเพาะปลูกต้นยาสูบ แบบ ย.ส. ๑๐๒/๑

ข้อ ๖ 
เมื่อเจ้าพนักงานพิจารณาเห็นสมควรอนุญาต ให้ออกใบอนุญาตให้เพาะปลูกต้นยาสูบตามแบบ
ย.ส. ๒๐๒ สำหรับการขออนุญาตในข้อ ๕ (๑) หรือแบบ ย.ส. ๒๐๒/๑ สำหรับการขออนุญาตในข้อ
๕ (๒)

ข้อ ๗ 
ให้ผู้ได้รับอนุญาตให้เพาะปลูกต้นยาสูบปฏิบัติตามเงื่อนไข ดังนี้
(๑) ต้องใช้พันธุ์ยาสูบตามที่อธิบดีกำหนด
(๒)
ต้องป้องกันมิให้ต้นกล้ายาสูบในแปลงเพาะหรือต้นยาสูบในไร่เป็นโรค และในกรณีที่ใช้ยาปราบศัตรูพืช
ห้ามมิให้ผู้ได้รับอนุญาตให้เพาะปลูกต้นยาสูบใช้ยาปราบศัตรูพืชที่มีสารเคมีประเภทที่กำหนดไว้ในบัญชีท้ายประกาศนี้
(๓)
เมื่อต้นกล้ายาสูบในแปลงเพาะหรือต้นยาสูบในไร่เป็นโรคร้ายแรง ต้องรายงานให้เจ้าพนักงานทราบ
และเมื่อเจ้าพนักงานสั่งให้ทำลายต้นกล้ายาสูบหรือต้นยาสูบที่เป็นโรค ผู้ได้รับอนุญาตให้เพาะปลูกต้นยาสูบจะต้องปฏิบัติตาม
(๔) เมื่อเสร็จการเก็บเกี่ยวแล้ว
ผู้ได้รับอนุญาตให้เพาะปลูกต้นยาสูบจะต้องถอนหรือทำลายต้นยาสูบในไร่ให้เสร็จภายในเวลาอันสมควร
(๕) ต้องจัดทำบัญชีแสดงรายการจำนวนต้นกล้ายาสูบที่เพาะปลูกไว้เป็นหลักฐาน
เพื่อแสดงต่อเจ้าพนักงาน เมื่อทำการตรวจ
(๖) ต้องปฏิบัติตามคำแนะนำของเจ้าพนักงาน ผู้บ่มใบยา
หรือผู้ซื้อใบยาแห้งที่ตนจดทะเบียน ในการเพาะปลูก การดูแลรักษาต้นยาสูบ
และการเก็บใบยาสูบ

ประกาศ ณ วันที่ ๒๘ กันยายน ๒๕๓๕
หม่อมราชวงศ์จัตุมงคล  โสณกุล
อธิบดีกรมสรรพสามิต

[เอกสารแนบท้าย]

๑. บัญชีท้ายประกาศ
รายชื่อยากำจัดศัตรูพืชที่ห้ามใช้เด็ดขาด

(ดูข้อมูลจากภาพกฎหมาย)

เพ็ญพร/พิมพ์/แก้ไข
๑๙ กันยายน ๒๕๔๕

ปณตภร/ปรับปรุง
๑๙ กุมภาพันธ์ ๒๕๕๖

[๑]
ราชกิจจานุเบกษา เล่ม ๑๐๙/ตอนที่
๑๖๓/หน้า ๑๔๗๕๖/๒๙ ธันวาคม ๒๕๓๕